Fem kilometer før mål ble det bom stopp for både brudd og hovedfelt i Ladies Tour of Norway.

Da rytterne skulle over Værstebrua måtte de nemlig vente på at en seilbåt skulle passere.

– Det er ikke mulig. Det er det sykeste jeg har sett, sier TV 2-kommentator Christian Paasche.

Se hva som skjedde over!

I Tour de France og andre ritt har tog noen ganger sørget for problemer, men dette var en ny variant.

– Dette er det snåleste. Vi har opplevd dette med jernbaneoverganger, sier Paasche og fortsetter:

– Her er det noen som ikke har snakket sammen. Det er en klaffebro. Er det en eller annen turist som har bestilt time for å komme seg opp i Glomma… Det skal jo ikke skje!

– Det er helt katastrofe, sier Johan Kaggestad.

– Et sjokk for alle sammen

Rittdirektør Roy Moberg fortvilte over hendelsen.

– Dette er et sjokk for alle sammen. Dette er tragisk for alle som er involvert. Hva som er den reelle årsaken til at slikt kan skje har jeg ingen kommentar til nå, dette må vi se nærmere på, sier han til TV 2.

– Det er trist. Jeg må beklage at dette har skjedd. Jeg må si jeg er ganske emosjonell når slikt skjer, det satte meg rett ut, fortsetter Moberg.

– Slik er syklingen

Fire ryttere var i brudd og hadde 25 sekunder da bommen gikk ned. Alle måtte stoppe, brua åpnet seg og da den gikk ned igjen startet bruddet og hovedfeltet samtidig.

En UCI-regel sier at utbryterne må ha minst 30 sekunder å gå på for å startet med det samme forspranget de hadde før de ble stoppet.

Det var til slutt Chloe Hosking som spurtet inn til seier.

– Jeg er superfornøyd. Jentene har vært sterke hele sesongen, og jeg har nok ikke vunnet så mye som de skulle ønsket, så det er veldig godt å betale dem tilbake, sier Hosking til TV 2.

Hun mener situasjonen ble håndtert helt korrekt når den dårlig timede bruåpningen først inntrakk.

– Slik er syklingen. Du ser det i Paris-Roubaix hele tiden. Det er litt annerledes når det er like før mål. Når brua gikk ned tenkte jeg de ville ta det litt rolig, men det gjorde de ikke, sier den glade vinneren.